31/12/2020 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
R. P. 2020/42644. Aprobación das Bases do programa FO200/2021

Por resolución do Presidente da Deputación núm.42644 do 28 de decembro de 2020, aprobáronse as Bases reguladoras do programa de subvencións a fundacións e a entidades privadas sen fins de lucro titulares de museos, centros de interpretación ou bibliotecas, para o desenvolvemento de actividades culturais durante o ano 2021, que se transcriben deseguido: 1.1.- A Deputación da Coruña, no marco das súas competencias, destina importantes recursos á actividade de fomento da acción cultural, principalmente mediante a concesión de axudas económicas orientadas á promoción de actividades e investimentos e ao mantemento de centros e servizos considerados de interese público. Queremos con elas contribuír a que as entidades culturais privadas (nesta liña en concreto, as fundacións e entidades sen fins de lucro titulares de museos, centros de interpretación ou bibliotecas) acaden os obxectivos que lles son propios, e ao tempo buscamos fomentar a participación da cidadanía nos distintos ámbitos de actuación e promover a igualdade de xénero e o exercicio dos dereitos culturais. No ano 2021, nunha realidade social, económica e cultural claramente condicionada pola crise socio-sanitaria da COVID19, a área de Cultura da Deputación da Coruña renova a súa aposta polo apoio ao sector cultural en todas as súas dimensións, e moi especialmente naquelas máis directamente vinculadas á creación de emprego e mantemento de estruturas profesionais e creativas. Igualmente, parece necesario que as entidades solicitantes teñan en conta o contexto COVID no deseño do seu plan de actividades, e nas datas, formatos e posibilidades reais de desenvolvemento deste. O Estatuto de Autonomía de Galicia, aprobado en 1981, puxo fin no plano legal á prohibición e discriminación padecida pola lingua galega durante a Ditadura franquista, dispoñendo no seu artigo 5º que: 1. A lingua propia de Galicia é o galego.2. Os idiomas galego e castelán son oficiais en Galicia e todos teñen o dereito de os coñecer e de os usar.3. Os poderes públicos de Galicia garantirán o uso normal e oficial dos dous idiomas e potenciarán o emprego do galego en todos os planos da vida pública, cultural e informativa, e disporán os medios necesarios para facilitar o seu coñecemento. Pola súa banda, a Lei de Normalización Lingüística, aprobada en 1983, sinala no seu artigo 4.1 que o galego, como lingua propia de Galicia, é a lingua oficial das institucións da comunidade autónoma, da súa Administración, da Administración local e das entidades públicas dependentes da comunidade autónoma; no seu artigo 6.1, que os cidadáns teñen dereito ao uso do galego, oralmente e por escrito, nas súas relacións coa Administración pública no ámbito territorial da comunidade autónoma; no seu artigo 6.2, que as actuacións administrativas en Galicia serán válidas e producirán os seus efectos calquera que sexa a lingua oficial empregada; no seu artigo 6.3, que os poderes públicos de Galicia promoverán o uso normal da lingua galega, oralmente e por escrito, nas súas relacións cos cidadáns; e no artigo 10 que os topónimos de Galicia terán como única forma oficial a galega e que lle corresponde á Xunta de Galicia a determinación dos nomes oficiais dos topónimos de Galicia. Finalmente, o artigo 7.1 da Lei 5/1997 da Administración Local de Galicia especifica que o galego, como lingua propia de Galicia, tamén o é da súa Administración local. Ademais, detalla que as convocatorias de sesións, ordes do día, mocións, votos particulares, propostas de acordo, resolucións nas comisións informativas, actas, notificacións, recursos, escrituras públicas, comparecencias xudiciais e todos os actos de carácter público ou administrativo que se realicen por escrito en nome das corporacións locais se redactarán en lingua galega. Pola súa parte, desde o ano 2017 esta Deputación conta cunha Ordenanza de Usos da Lingua Galega que define o marco lingüístico de funcionamento interno e os criterios que rexen neste aspecto. A pesar do recollido no devandito marco legal, a evolución do contexto cultural e a carencia de políticas de apoio á lingua galega no plano social e educativo nas últimas décadas fai que, como sinalan todos os datos dos estudos científicos realizados ao respecto, a lingua galega continúe hoxe a vivir unha situación de evidente desigualdade social, e que a produción cultural, científica e comercial realizada en lingua galega atope grandes dificultades para se poder desenvolver en normalidade no noso propio país. A Área de Cultura da Deputación da Coruña, consciente desta realidade e convocante desta liña de subvencións, considera que as administracións públicas galegas temos a obriga legal e o deber político de garantir que non se produzan discriminacións nin desigualdades, sexan estas da natureza que sexan, e dentro delas tampouco as que se dan nos usos lingüísticos. O ámbito público debe ser exemplar no seu esforzo e compromiso para facer posible en Galicia o que hoxe non o é: vivir con normalidade en galego, en todos os campos da vida social, cultural e económica. Para logralo, son fundamentais as políticas públicas que apoien claramente a diversidade cultural e garantan o dereito á produción e ao acceso cultural no noso idioma. Non desenvolver políticas de apoio á lingua galega supón contribuír, por deixación de responsabilidade pública, á súa minoración social e á continuidade e agravamento da desigualdade hoxe existente.1.3.- Polo que se refire ao tipo de tramitación, as subvencións da presente convocatoria tramitaranse de xeito telemático, a través da plataforma de tramitación electrónica da Deputación (SUBTeL). A tramitación telemática aplicaráselle a todas as fases do procedemento (solicitude, concesión e xustificación) e incluiranse en cada unha delas as notificacións e as comunicacións, os requirimentos de información e documentación e máis os envíos de documentación que fosen necesarios para tramitar os expedientes. Conforme co disposto no artigo 45.1. b) da Lei 39/2015, do 1 de outubro, de procedemento administrativo común das administracións públicas notificaránselle ás entidades interesadas as resolucións e actos administrativos que lle afecten os seus dereitos e intereses. A resolución da solicitude de subvención, por tratarse dun acto integrante dun procedemento de concorrencia competitiva e, de conformidade co establecido no artigo 45 da indicada Lei 39/2015, notificarase mediante publicación no Boletín Oficial da Provincia e producirá os mesmos efectos que a notificación individualizada. Esta publicación tamén se realizará na páxina web da Deputación, á cal se remitirá o texto publicado no Boletín Oficial da Provincia, sen prexuízo do cumprimento da normativa vixente en materia de notificacións administrativas. Lei 9/2007, do 13 de xuño, de subvencións de Galicia. Lei 38/2003, do 17 de novembro, xeral de subvencións e o Real decreto 887/2006, do 21 de xullo, polo que se aproba o seu regulamento. Lei 7/1985, do 2 de abril, reguladora das bases de réxime local. Lei 5/1997, do 22 de xullo, de administración local de Galicia. Lei Orgánica 3/2018, do 5 de decembro, de protección de datos persoais e garantía dos dereitos dixitais. Lei 59/2003, do 19 de decembro, de sinatura electrónica. Lei 39/2015, do 1 de outubro, de procedemento administrativo común das administracións públicas. Lei 40/2015, do 1 de outubro, de réxime xurídico do sector público. Lei orgánica 3/2007, do 22 de marzo, para a igualdade efectiva de mulleres e homes. Ordenanza xeral de subvencións e transferencias da Deputación da Coruña do 1 de febreiro de 2019, BOP 72, do 15 de abril de 2019. Regulamento orgánico e Bases de execución do orzamento de 2021 da Deputación da Coruña. Ordenanza xeral de administración electrónica da Deputación da Coruña do 6 de novembro do 2015, BOP 56 do 23 de marzo de 2016 Ordenanza de uso da lingua galega na Deputación da Coruña do 15 de setembro de 2017, BOP núm.186 do 29 de setembro de 2017. Con este programa de subvencións procúrase incidir na protección e posta en valor dos bens que integran os fondos patrimoniais das entidades beneficiarias, e na realización de actividades e iniciativas culturais orientadas á súa divulgación e coñecemento social. Este programa de subvencións oriéntase igualmente á vontade de favorecer e impulsar o desenvolvemento de liñas de traballo directamente relacionadas coa construción dunha sociedade máis culta, igualitaria, inclusiva, respectuosa coa diversidade e atenta á realidade social e cultural da que formamos parte. En base ao anterior, as finalidades deste programa, que serán tomadas en consideración na valoración dos proxectos, son as seguintes: · Impulsar a accesibilidade social, física e intelectual aos contidos culturais dos museos, centros de interpretación, bibliotecas e fundacións. · Apoiar a diversidade cultural e lingüística. · Promover a inclusión da perspectiva de xénero nas liñas de actuación. · Fomentar os proxectos de creación contemporánea en torno ao patrimonio cultural custodiado nos museos, centros de interpretación, bibliotecas e fundacións. · Desenvolver accións encamiñadas a situar aos museos, centros de interpretación, bibliotecas e fundacións como institucións relevantes na expansión do turismo cultural. · Potenciar proxectos de innovación que teñan como obxectivo achegar os museos, centros de interpretación, bibliotecas e fundacións á sociedade e facela partícipe do seu labor. · Favorecer actuacións de sensibilización en torno ao valor do patrimonio cultural e á función social dos museos, centros de interpretación, bibliotecas e fundacións. · Favorecer o desenvolvemento de iniciativas, proxectos e accións encamiñadas á divulgación social dos avances sociais na conquista de dereitos e na loita contra as discriminacións políticas, relixiosas, de xénero, culturais e lingüísticas, de opción sexual, de raza etc. · Apoiar proxectos que expoñan solucións e fórmulas que contribúan a mellorar a sustentabilidade dos museos, centros de interpretación, bibliotecas e fundacións. · Impulsar o coñecemento do patrimonio histórico-cultural dos concellos e comarcas de que fan parte. · Fomentar o coñecemento dos fitos e dos avances sociais relevantes na historia da cultura, a arte e o pensamento político e social en Galicia. · Contribuír á participación da sociedade civil nos museos, centros de interpretación, bibliotecas e fundacións, con especial atención ás mozas e mozos, terceira idade e colectivos con risco de exclusión social. · O desenvolvemento de iniciativas e proxectos orientados á investigación, estudo e divulgación de coñecemento relacionado co obxecto de atención da entidade, a través da elaboración e publicación de materiais (exposicións, vídeos, libros…) e á realización de actividades (xornadas, conferencias, actividades didácticas etc.), incluíndo gastos de persoal inherentes ao seu desenvolvemento. · Os traballos de documentación (rexistros, inventarios e catálogos de fondos) e conservación preventiva das coleccións (excluídos gastos de investimento), incluíndo gastos de persoal inherentes ao seu desenvolvemento. · O funcionamento e mantemento dos museos e coleccións museográficas. Unicamente serán obxecto de axuda os gastos de carácter corrente, en ningún caso bens inventariables. As actividades obxecto deste programa deben realizarse no período comprendido entre o 1 de xaneiro e o 31 de decembro de 2021.3.1.-Gastos subvencionables neste programa: * Resolución do 26/03/2013, do Plan de contabilidade de pequenas e medianas entidades sen fins lucrativos. No caso de que o solicitante concerte a execución total ou parcial da actividade obxecto da subvención con persoas físicas ou xurídicas vinculadas á entidade, segundo o disposto no artigo 29.7. d) da Lei xeral de subvencións, no momento da solicitude deberá presentar solicitude de autorización e o concepto de gasto será o de Servizos profesionais independentes. A solicitude de autorización tamén poderá presentarse na fase de alegacións á concesión provisional da subvención. Considérase que existe vinculación coas persoas físicas e xurídicas nas que concorra algunha das circunstancias previstas no artigo 68.2 do RD 887/2006 polo que se aproba o Regulamento da Lei xeral de subvencións. Para contratar a persoas ou entidades vinculadas co beneficiario, deben cumprirse os seguintes requisitos: 1. Que se obteña a previa autorización expresa da Deputación.2. Que o importe subvencionable non exceda do custo incorrido pola entidade vinculada. A acreditación do custo realizarase na xustificación nos mesmos termos establecidos para a acreditación dos gastos do beneficiario.3. Que a contratación de actividades e servizos con persoas vinculadas non supere o límite máximo do 40 por cen do importe da actividade subvencionada, sumando os importes de todos os contratos con persoas vinculadas. As subvencións deste programa son compatibles con outras subvencións, axudas, ingresos ou recursos para a mesma finalidade, procedentes de calquera outra administración ou ente público ou privado, nacional, da Unión Europea ou de organismos internacionais. A participación neste programa é compatible con obter no ano 2021 a convocatoria FO223/2021 (apoio ao desenvolvemento de festivais audiovisuais, musicais e de artes escénicas) sempre que o obxecto subvencionado sexa distinto do solicitado. Entidades excluídas: · Persoas ou entidades que foran sancionadas ou condenadas por resolución administrativa ou sentenza firme pola comisión de condutas discriminatorias nos termos dispostos na Lei orgánica 3/2007, do 22 de marzo, para a igualdade efectiva entre mulleres e homes, na Lei orgánica 1/2004, do 28 de decembro, de medidas de protección integral contra a violencia de xénero, así como no Decreto lexislativo 2/2015, do 12 de febreiro, polo que se aprobou o Texto refundido das disposicións legais da Comunidade Autónoma de Galicia en materia de igualdade. · Persoas ou entidades que utilicen na súa actividade linguaxe sexista ou empreguen a imaxe da muller como reclamo ou connotacións de tipo sexual ou denigrante segundo o disposto no Decreto lexislativo 2/2015, do 12 de febreiro Gastos excluídos: · Os gastos de carácter xeral da entidade (persoal e gastos correntes). · Os gastos de manutención, aloxamento e atencións protocolarias. · Os gastos financeiros. Nesta liña de subvencións unicamente se subvencionarán actividades que se desenvolvan integramente na provincia da Coruña. Poderán ser solicitantes de subvención as: a) Entidades privadas sen fins de lucro legalmente constituídas que sexan titulares de Museos ou Centros de Interpretación inscritos na Rede de Museos de Galicia ou de bibliotecas inscritas na Rede de Bibliotecas de Galicia, con domicilio fiscal na provincia da Coruña ou que acrediten que as actividades obxecto da subvención se van realizar integramente no ámbito territorial desta provincia e que cumpran os requisitos desta convocatoria e os establecidos na Ordenanza xeral de subvencións e transferencias no momento de presentaren a solicitude. b) Fundacións públicas e privadas, legalmente constituídas que non teñan a consideración de medios propios e instrumentais da administración autonómica ou estatal, depositarias de bens patrimoniais de interese cultural e/ou centradas no coñecemento, a divulgación e a análise da historia, a arte, a cultura e o pensamento social e político, con domicilio fiscal na provincia da Coruña ou que acrediten que as actividades obxecto da subvención se van realizar integramente no ámbito territorial desta provincia e que cumpran os requisitos desta convocatoria e os establecidos na Ordenanza xeral de subvencións e transferencias no momento de presentaren a solicitude.6.1.- Tendo en conta que a tramitación será telemática: A entidade deberá dispoñer dun único enderezo de correo electrónico de contacto durante toda a tramitación do expediente, ao que se dirixirán as comunicacións. Excepcionalmente, e de xeito xustificado, poderá modificar este enderezo inicial, sempre e cando lle notifique a circunstancia pertinente á Deputación. Deberán dispoñer de certificado dixital: · Quen ocupe a presidencia da entidade ou quen teña delegadas as súas funcións · Quen ocupe a secretaría da entidade · Quen exerza as funcións financeiras ou de tesourería 6.2.- Estaren ao corrente das súas obrigas coa Facenda Pública, coa Deputación e coa Tesourería da Seguridade Social.6.3.- Non estaren incursas nas causas de incompatibilidade ou de incapacidade para seren beneficiarias ou percibiren as subvencións da administración pública dispostas no art.13 da LXS.6.4.- Faceren constar a colaboración da Deputación da Coruña en toda a información (impresa, informática, de redes sociais ou audiovisual) que fixeran das actividades ou investimentos subvencionados, tamén na súa páxina web. Calquera comunicación ou publicación das accións desenvolvidas ou calquera información ou materiais de promoción (coma folletos, carteis ou presentacións en formato electrónico) deberán incluír a marca da Deputación integrada polo símbolo e logotipo que o acompaña en lugar que destaque adecuadamente.6.5.- Someterse, na súa condición de quen subscribe a conta, aos procedementos de control que poidan realizar o Consello de Contas de Galicia, o Tribunal de Contas ou calquera outro órgano de control interno ou externo, nacional ou europeo. Como resultado dos ditos procedementos poderáselles esixir responsabilidade administrativa, consonte co disposto na Lei 38/2003, xeral de subvencións, e, no seu caso, responsabilidade penal, de conformidade co Código penal.6.6.- Incorporar, con carácter xeral, a transversalidade de xénero a través do emprego dunha linguaxe non sexista e inclusiva, elaborar materiais que fomenten a igualdade, tratar as imaxes con valores de igualdade, presenza equilibrada, diversidade, pluralidade de roles e identidades de xénero.6.7.- Utilizaren, con carácter xeral, formas de pagamento a terceiros/as que poidan acreditar mediante documento expedido por unha entidade financeira (transferencia bancaria, tarxeta de crédito, tarxeta de débito, cheque ou talón nominativo, etc) no que quede identificada a persoa ou entidade beneficiaria, o importe e a data de pagamento. Só excepcionalmente poderá utilizarse o pagamento en metálico cando non sexa posible outra forma alternativa (peaxe de autoestrada, tícket de aparcadoiro etc). O incumprimento desta disposición, para algún gasto, implicará que este gasto se considere “non subvencionable”, de conformidade cos art.72.2, 75.2 e 89 do RDLXS e en relación cos art.31.2 e 37 da LXS, sempre que o dito gasto supere o importe de 150 €. 6.8.- No caso de que algunha das actividades que execute a entidade solicitante implique o contacto habitual con menores, deberá comprobar que o persoal ao seu cargo non foi condenado por sentenza firme por ningún delito contra a liberdade e indemnidade sexual, que inclúe a agresión e abuso sexual, acoso sexual, exhibicionismo e provocación sexual, prostitución e explotación sexual e corrupción de menores, así como por trata de seres humanos, de conformidade co disposto no artigo 13.5 da Lei orgánica 1/1996, de protección xurídica do menor, de modificación parcial do Código civil e da Lei de axuizamento civil.6.9.- A entidade beneficiaria da subvención provincial deberá pagar os seus gastos xustificativos antes de que transcorra un mes contado a partir da percepción da subvención. No caso contrario, o dito gasto considerarase como non válido para efectos de xustificación da subvención.6.10.- Cumprir os requisitos e as obrigas sinaladas no artigo 5 e 6 da Ordenanza xeral de subvencións e transferencias.6.11.- Toda a sinaléctica, soportes de difusión e contidos divulgativos da entidade e do seu espazo ou sede (web, redes sociais, folletos, cartelería, publicacións.) debe estar en lingua galega, sen que isto exclúa a posibilidade de que tamén estea noutras.6.12.- Todas as publicacións, materiais e actividades que reciban o apoio desta liña de subvencións deberán ter como lingua vehicular a galega, sen que isto exclúa a posibilidade de que tamén se empreguen outras. Ademais dos requisitos e obrigas de carácter xeral indicadas, as entidades solicitantes de subvención neste programa terán as seguintes: 6.13.- Na difusión en redes sociais das actividades vinculadas aos proxectos subvencionados por esta convocatoria, as entidades deberán vincular ou citar nos contidos de difusión os perfís da área de Cultura da Deputación da Coruña: en twitter @DACCultura e en facebook o perfil facebook. com/Culturadac O incumprimento destas obrigas levará parella a perda da subvención.7.1.- Prazo e presentación de solicitudes: As solicitudes presentaranse de xeito telemático na sede electrónica da Deputación da Coruña, a través da plataforma de tramitación electrónica da Deputación (SUBTeL) A presentación telemática producirá plenos efectos xurídicos, sempre que a solicitude sexa presentada dentro do prazo establecido e na plataforma citada. Non se terán por presentadas as solicitudes que se acheguen noutros rexistros Os prazos de presentación de solicitudes determinarase no anuncio de publicación da convocatoria deste programa no BOP da Coruña, a través do Sistema Nacional de Publicación de Subvencións.7.2.- Documentación das solicitudes: 7.2.1. A documentación da solicitude de subvención deberá vir asinada do seguinte xeito: No caso das certificacións, pola secretaría co visto e prace da presidencia ou persoa na que delegue. No caso das declaracións, compromisos e outra documentación, pola presidencia ou persoa que represente a entidade 7.2.2. Poderase requirir a entidade para que achegue cantos datos, documentos complementarios e aclaracións resulten necesarios para a tramitación e resolución do procedemento. No caso de que a documentación fose incorrecta ou insuficiente, daráselle un prazo de 10 días para a súa emenda. Pasado este prazo sen que a entidade interesada atenda o requirimento, entenderase que desiste do seu pedimento.7.2.3. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar a integridade ou seguridade do sistema, omitan documentos esixidos, non cubran nos cuestionarios telemáticos os campos requiridos como obrigatorios ou cando conteñan incongruencias ou omisións que impidan o seu tratamento.7.2.4. A documentación que se ha presentar é a que figura a seguir nesta convocatoria, estruturada nos seguintes apartados: · (7.3) Certificacións e declaración de carácter xeral · (7.4) Dossier informativo da entidade solicitante · (7.5) Memoria de actividades a subvencionar · (7.6) Importe da subvención e orzamento 7.3.1.- Certificación do acordo de solicitude e do nomeamento da persoa representante para a relación coa Deputación 7.3.2.- Acreditación da delegación da Presidencia ou persoa en quen delegue na que se especifique o alcance desta delegación.7.3.3.- Declaración de estar legalmente constituída antes de presentar a solicitude, de dispor de estatutos debidamente inscritos no rexistro público correspondente e adaptados á lexislación vixente.7.3.4.-Autorización para que a Deputación poida obter as certificacións das administracións tributarias correspondentes e da Tesourería da Seguridade Social nas que se acredite que a entidade está ao corrente nas súas obrigas tributarias e coa Seguridade Social no momento de recoñecer as obrigas e ordenar o pagamento.7.3.5.- Declaración de non estaren incursas a persoa representante e a entidade nas causas de incompatibilidade ou incapacidade para seren beneficiarias ou percibiren subvencións das administracións públicas, segundo o disposto na lexislación de carácter xeral.7.3.6.- Solicitude de autorización, se procede, en caso de que a persoa solicitante concerte a execución total ou parcial da actividade ou proxecto subvencionado con persoas físicas ou xurídicas vinculadas á entidade, (segundo o disposto no artigo 29.7, d, da Lei Xeral de subvencións e artigo 68 do Regulamento desta Lei aprobado por RD 887/20016, do 21 de xullo) 7.3.7.- No caso de que algunha das actividades que execute a entidade solicitante implique o contacto habitual con menores de idade, certificación de que comprobou que o persoal ao seu cargo non foi condenado por sentenza firme por ningún delito contra a liberdade e indemnidade sexual, que inclúe a agresión e abuso sexual, acoso sexual, exhibicionismo e provocación sexual, prostitución e explotación sexual e corrupción de menores, así como trata de seres humanos. Igualmente, para o persoal que se incorpore con posterioridade ás actividades subvencionadas, compromiso de facer a comprobación a que se refire este apartado.7.3.8- Certificación da relación das persoas que desempeñan os cargos dos órganos da entidade e, no caso de asociacións, do número de socios/as da entidade.7.3.9.- Declaración de a entidade solicitante ter aprobadas as liquidacións ou contas do exercicio vencido ou, no caso, estar exenta da súa presentación.7.3.10.- Declaración do emprego da lingua galega na presentación, desenvolvemento e difusión social do proxecto As entidades solicitantes presentarán un Dossier Informativo que, seguindo directamente o esquema de valoración das solicitudes indicado na base 8 desta convocatoria, conterá os seguintes aspectos: - Ano de fundación e anos de funcionamento da entidade. - Descrición das características da entidade. - Traxectoria da entidade. - Modelo de xestión da sede ou espazo físico visitable da entidade, caso de existir. - Declaración do horario de apertura do espazo físico ou sede visitable da entidade solicitante, caso de existir. - Relación de actividades desenvolvidas no ano anterior. - Esforzo de difusión e impacto social das actividades da entidade no ano anterior. As entidades solicitantes presentarán unha Memoria explicativa da actividade para a que se solicita subvención, seguindo directamente o esquema de valoración das solicitudes indicado na base 8 desta convocatoria: - Descrición do proxecto que se vai realizar, da súa calidade, interese, solvencia e viabilidade, e adecuación ao obxecto da convocatoria. - Conectividade cultural e territorial. Explicación e enumeración das institucións e entidades implicadas no proxecto. A entidades solicitantes presentarán neste apartado: 7.6.1- O orzamento estimado dos gastos derivados da realización da actividade, desagregado por conceptos.7.6.2- O importe da subvención solicitada, que non poderá superar o 80% do orzamento de gastos.7.6.3.- Unha declaración doutras subvencións ou axudas públicas ou privadas concedidas ou solicitadas para o mesmo obxecto.8.1 Valoración das solicitudes: A selección das peticións e a contía das subvencións determinarase despois da consideración dos proxectos, de acordo cos baremos establecidos nesta convocatoria.8.1.1-Coeficiente de financiamento derivado da solicitude: ata 10 puntos; valorarase segundo a súa definición recollida no artigo 20 da Ordenanza xeral de subvencións e transferencias da Deputación da Coruña de tal xeito que a menor coeficiente, meirande puntuación obterá o solicitante.8.1.2-DOSSIER. Valoraranse os seguintes puntos: Traxectoria da entidade, persoa física ou xurídica dentro da actividade para a que se solicita a axuda. Valorarase con 1 punto cada proxecto específico realizado nos últimos 5 anos, até un máximo de 10 puntos. Explicarase sinteticamente cada un dos proxectos, sinalando as datas e lugares en que se desenvolveron, os contidos e os destinatarios que tiveron. Modelo de xestión da sede ou espazos físicos visitables da entidade, caso de existir. Ata 10 puntos. A entidade conta con sede ou espazo físico visitable e aberto ao público, 5 puntos. A sede ou espazo físico visitable da entidade abre: - máis de 20 horas/semana: 5 puntos. - entre 10 e 20 horas/semana: 2 puntos. Valoración de actividades do ano anterior. Actuacións de didáctica e difusión desenvolvidas no ano anterior. Ata 20 puntos. Por causa da crise sociosanitaria da COVID19 e as repercusións que tivo e ten na actividade cultural, neste punto as entidades solicitantes poderán presentar para a súa valoración as actividades de 2019 ou 2020, a escoller segundo sexa do seu interese. A entidade desenvolveu no ano anterior: · Accións específicas de didáctica e formación de públicos (obradoiros e cursos formativos, accións explicativas dos fondos artísticos ou documentais, visitas guiadas.): 1 punto por acción, ata un máximo de 10 puntos. Deben enumerarse todas as accións. A non enumeración fará que non se puntúe este apartado. · Publicacións, estudos ou materiais culturais en edición venal (dirixidos á venda ao público), sexan novidades ou reedicións: 4 puntos por cada, ata un máximo de 10 puntos. Deben enumerarse todos os materiais e publicacións. A non enumeración fará que non se puntúe este apartado. Esforzo de difusión e impacto social das actividades da entidade, a través da valoración do ano anterior, ata 10 puntos. • Dossier de prensa das actividades culturais do ano anterior. Debe presentarse PDF coa relación de recortes de prensa e as ligazóns a medios dixitais. Ata 2 puntos. • Enlace ou identificación da páxina web específica da entidade. Para esta valoración esixirase que a lingua vehicular de expresión da web sexa a lingua galega, sen que iso exclúa a posibilidade de uso, a maiores, doutras. Concederase 1 punto se a entidade conta con páxina web propia, 2 puntos se ademais a web usa o dominio. gal como dominio principal. • Enlace ou identificación dos perfís de redes sociais (twitter, facebook). Para esta valoración esixirase que a lingua vehicular de expresión sexa a lingua galega, sen que iso exclúa a posibilidade de uso, a maiores, doutras. Ata 2 puntos (un por rede social). • Elaboración de soportes e materiais divulgativos das actividades do ano anterior: -Presentación dun PDF coa relación de soportes en formato papel elaborados e distribuidos o ano anterior (folletos, programas e cartelería). Ata 2 puntos. - Relación de contidos divulgativos realizados en formato audiovisual no ano anterior (presentarase unha relación de enlaces directos aos vídeos promocionais ou outros materiais similares). Ata 2 puntos.8.1.3- MEMORIA. Valoraranse os seguintes puntos: A. Calidade, detalle e interese do proxecto presentado, así como a súa adecuación ás finalidades definidas no obxecto da presente convocatoria: ata 30 puntos; valoraranse, a través dunha Comisión Técnica, co informe técnico correspondente, os seguintes aspectos: • A viabilidade, sustentabilidade e adecuación do orzamento. Ata 15 puntos. • O interese cultural, a calidade técnica e o impacto social da proposta. Ata 15 puntos. Na valoración da memoria destes apartados, teranse en conta, entre outros elementos, os seguintes: que os proxectos presentados respondan a proxectos con continuidade e non unicamente a actividades puntuais illadas, unha adecuada concreción e xustificación das fontes de financiamento externas para o sostemento das actividades e unha calidade e corrección lingüística adecuada na elaboración da memoria. B. Conectividade cultural e territorial do proxecto actual: ata 10 puntos; valorarase a amplitude de institucións e entidades implicadas no proxecto, a través do desenvolvemento directo de actividades ou colaboración no deseño e desenvolvemento dos contidos. - colaboración con entidades e/ou institucións da provincia implicadas no proxecto como co-organizadoras ou colaboradoras (indicarase de forma obrigatoria a relación de entidades e a forma de colaboración con cada unha): 1 punto por entidade, ata 5 puntos. - colaboración con entidades e/ou institucións de fóra da provincia implicadas no proxecto como co- organizadoras ou colaboradoras (indicarase de forma obrigatoria a relación de entidades): 2 puntos, ata 5 puntos. Con carácter xeral, advírtese de que a non cobertura da información requirida nalgún dos apartados anteriores da Base 8 desta convocatoria conlevará a perda automática da puntuación correspondente.8.2.- Concesión: A concesión das subvencións realizarase mediante réxime de concorrencia competitiva e será aprobada por resolución da presidencia. Para a revisión das solicitudes, o baremo e puntuación destas crearase unha comisión técnica, que estará composta por tres persoas expertas e de recoñecida traxectoria no ámbito cultural obxecto de esta convocatoria, que non teñan relación con ningún dos solicitantes nin relación directa cos proxectos que se poidan presentar. Esta comisión poderá propoñer a exclusión de solicitudes por inadecuación argumentada desta ou falta de calidade mínima dos proxectos para os que se solicita a axuda. A unidade que tramita o expediente, á vista da documentación que consta neste, formulará un informe proposta de resolución de concesión provisional, debidamente motivado, que deberá expresar o solicitante ou a relación de solicitantes para os que propón a concesión da subvención e a súa contía, así como as solicitudes desestimadas, as desistidas e as non admitidas a trámite. Este informe proposta será fiscalizado. Na súa proposta de resolución, e por motivos argumentados baseados na insuficiencia orzamentaria, a unidade poderá deixar fóra da concesión a aquelas entidades que figuren no tramo de puntuación máis baixa. A Presidencia da Deputación ditará resolución de concesión provisional, que deberá notificárselles a interesadas/os na forma prevista na convocatoria. Concederáselles un prazo de 10 días hábiles para presentaren, se é o caso, a desistencia da solicitude, a reformulación ou as alegacións que consideren oportunas. No caso de non formular desistencia expresa, a subvención considerarase aceptada tacitamente. Poderase prescindir do trámite de audiencia cando non figuren no procedemento nin sexan tidos en conta outros feitos nin outras alegacións e probas distintas ás aducidas polos interesados. Neste caso, a resolución de concesión provisional adoptada terá o carácter de definitiva. No caso de que existisen alegacións por parte das/os interesadas/os, deberanse resolver expresamente na resolución de concesión definitiva das subvencións. A resolución de concesión provisional non crea dereito ningún a favor do beneficiario proposto fronte á Deputación mentres non se notifique a resolución definitiva de concesión.8.3.- Reformulación de solicitudes: Cando o importe da subvención concedida sexa inferior ao importe solicitado, entenderase automaticamente reformulada a solicitude de subvención.8.4. Cambios de obxecto: Neste programa de subvencións non se admitirán cambios de obxecto.9.1.- Prazo de xustificación. A xustificación poderá presentarse a partir do día seguinte á publicación da resolución de concesión definitiva das subvencións no BOP. O prazo para a xustificación das subvencións rematará o día 31 de marzo de 2022, ás 14:00 horas.9.2.- Consideracións xerais. As subvencións aboaranse despois da xustificación dos gastos; serán gastos subvencionables os que resulten imputables contablemente a algún dos conceptos fixados no orzamento tomado en consideración no acto da concesión da subvención.9.2.1.- A cantidade para xustificar será o importe da subvención concedida dividido entre o coeficiente de financiamento fixado na resolución de concesión No caso de ter outras subvencións, ingresos públicos ou privados para o mesmo obxecto que, en concorrencia coa subvención da Deputación da Coruña, teñan un importe superior á cantidade resultante do cálculo anterior, o orzamento subvencionado para xustificar será a suma das subvencións e ingresos.9.2.2.- O importe das subvencións concedidas, en ningún caso, poderá ser de tal contía que, en concorrencia con subvencións ou axudas doutras administracións públicas ou entidades privadas, supere o custo da actividade ou investimento desenvolvido pola entidade beneficiaria.9.2.3.- Toda alteración das condicións tidas en conta para a concesión da subvención, e en todo caso a obtención concorrente de subvencións doutras administracións públicas ou entidades privadas, poderá dar lugar á modificación da resolución da concesión.9.3 Documentación xustificativa A documentación xustificativa deberá vir asinada do seguinte xeito: - No caso das certificacións, pola secretaría co visto e prace da presidencia ou persoa na que delegue. - No caso das declaracións, compromisos e outra documentación, pola presidencia ou persoa que represente a entidade - No caso das certificacións de gastos e ingresos, quen exerza as funcións financeiras ou de tesourería 9.3.1.- Memoria das actividades desenvolvidas na anualidade, que conterá como mínimo os seguintes aspectos: actividades desenvoltas, temporalización, ámbito territorial, cuantificación e perfil dos participantes, resultados obtidos. 9.3.2.- Certificación dos gastos realizados. No caso de entidades públicas beneficiarias, este documento terá o carácter de certificación expedida polo órgano responsable da contabilidade; nas restantes entidades deberá asinalo conxuntamente a persoa que exerza as funcións financeiras ou de tesourería e a persoa que exerza a representación legal da entidade respectiva.9.3.3.- No suposto de que a subvención se xustifique con gastos de persoal, indicarase, para cada traballador/a e mes, o importe bruto da nómina e o importe da seguridade social con cargo á entidade. Neste caso, a entidade deberá achegar a correspondente autorización individual asinada por cada traballador/a con salario subvencionado, para a cesión á Deputación da Coruña dos datos persoais relacionados co seu contrato de traballo.9.3.4.- Relación detallada de todos os ingresos concedidos por outras administracións públicas ou entidades privadas para o mesmo obxecto, con indicación do seu importe e procedencia, así como dos ingresos propios afectados á actividade subvencionada, ou, pola contra, declaración de non ter outros ingresos públicos ou privados para o mesmo obxecto. No caso de entidades públicas beneficiarias, este documento deberá ter o carácter de certificación expedida polo órgano responsable da contabilidade; no caso de persoas beneficiarias privadas, deberán asinalo as persoas que exerzan a responsabilidade de tesourería e a representación legal da entidade.9.3.5.- Unha certificación (entidades públicas) ou declaración (persoas privadas) do cumprimento da obriga de facer constar a colaboración da Deputación da Coruña en toda a información (impresa, informática ou audiovisual) que fixera das actividades subvencionadas.9.3.6.- Declaración de non ter pendente de xustificación ningunha cantidade anticipada da Deputación na que xa rematara o prazo para a presentación dos xustificantes.9.3.7.- A entidade indicará se está ou non exenta do IVE e se está suxeita á regra de rateo a porcentaxe deducible, xa que só poderá terse en conta o cargo co dito imposto cando sexa soportado pola entidade e na porcentaxe que non fora deducible.9.3.8.- Acreditación da inclusión do logotipo da Deputación e uso da lingua galega nos soportes de difusión das actividades subvencionadas e da obriga de incluír en lugar visible e na súa páxina web a imaxe corporativa da Deputación da Coruña.9.3.9.- Certificación dos datos bancarios da entidade, segundo o modelo aprobado pola Deputación da Coruña. En caso de que estes datos xa consten no ficheiro de terceiros da Deputación, non resultará preciso achegar este documento Para os efectos de xustificar os gastos e coa finalidade de exceptuar o art.31.2 da Lei xeral de subvencións, entenderase que o gasto está realizado coa achega da documentación sinalada no apartado anterior. Á vista da documentación xustificativa presentada e logo dos informes previos da unidade xestora despois da súa fiscalización, o órgano competente valorará o cumprimento das actividades subvencionados e, se a documentación é correcta, procederase ao pagamento da subvención. Para a valoración do cumprimento da finalidade básica da subvención terase en conta o seguinte: * No caso de que se xustifique gasto polo 100% do orzamento subvencionado para xustificar, aboarase a totalidade da subvención. * No caso de que se xustifique gasto inferior ao 100% e, mais do 50% do orzamento subvencionado para xustificar, aboarase a parte proporcional da subvención. * No caso de que se xustifique gasto inferior ao 50% do orzamento subvencionado para xustificar, non se considerará cumprida a finalidade básica da subvención, polo que non se aboará cantidade ningunha. No caso de que a documentación xustificativa fose incorrecta ou insuficiente, darase un prazo de 10 días para a súa emenda; pasado o dito prazo sen que a entidade interesada atenda o requirimento, entenderase que desiste do seu pedimento, ditándose resolución de perda do dereito ao cobro. A Deputación da Coruña poderá requirir da entidade beneficiaria a documentación que estime pertinente para os efectos de comprobar o cumprimento da finalidade da subvención. No caso de non atoparse ao corrente nas súas obrigas tributarias e coa Seguridade Social, e de que teña xustificado o cumprimento das condicións da subvención, advertirase á entidade beneficiaria de que non se procederá ao pagamento se no prazo dun mes non xustifica ter regularizada a súa situación tributaria ou social, e declararase a perda do dereito á subvención outorgada.9.5.- Prazo de pagamento.- O pagamento terá que realizarse no prazo máximo de dous meses desde que a entidade local beneficiaria presentara completamente a documentación xustificativa. No caso de que non se cumpra este prazo, a Deputación aboará de oficio os xuros de mora que correspondan. O procedemento sancionador está regulado no Capítulo VI da Ordenanza xeral de subvencións e transferencias da Deputación da Coruña. A Deputación Provincial da Coruña publicará as subvencións concedidas na Base de Datos Nacional de Subvenciones. A Deputación contará co Rexistro Público de Axudas, Subvencións e Convenios a que se refire a disposición adicional sexta da Lei de subvencións de Galicia e facilitará á comunidade autónoma a información a que se refire o apartado 3 do artigo 16 da devandita norma. Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fundamentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obriga legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude (https://www.dacoruna. gal/documentacion/impresos-oficiais) En ningún caso a presente convocatoria xerará dereito a favor das entidades solicitantes mentres non se dean as condicións orzamentarias, procedementais e xurídicas de aplicación. A participación na convocatoria supón a aceptación destas bases reguladoras. A Coruña, 28 de decembro de 2020 O presidente, O secretario, Valentín González Formoso José Luis Almau Supervía